《秋夜》
宋代·丘葵

纷纷败叶已辞林，四顾凄凉夜色深。
月伴征人惊梦枕，风摇戍妇捣衣砧。
失群孤雁千山景，无数寒虫四壁音。
满目乾坤都是恨，头毛白尽更愁吟。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。